Hälytyskorvaukset houkuttelevat, mutta elämän opettamana päätin ensin varmistaa, olenko vaarassa menettää työttömyysturvani, kirjoittaja kertoo.

Helsingin Sanomat kertoo mielipidesivuillaan yli 40-vuotiaan pitkäaikaistyöttömän ahdingosta. Hän kertoo pyrkineensä jo pitkään takaisin työelämään siinä onnistumatta.

– Kovakuntoisena minua on houkuteltu liittymään vapaapalokuntaan. Halua olisi, hälytyskorvaukset houkuttelevat, mutta elämän opettamana päätin ensin varmistaa, olenko vaarassa menettää työttömyysturvani, kirjoittaja kertoo.

Kirjoittajan mukaan TE-keskus selvitti asiaa. Sen mukaan työtön ei välttämättä menetä korvaustaan, mutta saa asiasta selvityspyynnön, jonka ajaksi työttömyyskorvauksen maksu keskeytetään. Toinen te-keskus taas oli suoraan sitä mieltä, että kirjoittaja on vaarassa menettää työttömyyskorvauksensa.

– Ainakin parin kuukauden ajalta ne jäävät saamatta selvityspyynnön vuoksi. Ongelmana on, että saisin pienen palkkion osallistumisesta hälytystehtäviin.

– Virkailija pahoitteli, että keskus joutuu toimimaan lain ja asetusten mukaan. Ei lohduta. Kelan asiakkaana elän kädestä suuhun. Päivärahan myöhästyminen tarkoittaa päiviä ilman ruokaa tai pahimmillaan luottotietojen katoamista.

Nimimerkillä vuosimalli 71 kirjoittaa, että toivoisi hallitukselta toimia, joiden avulla työttömän ei tarvitsisi vain maata kotona syrjäytymässä ja vältellä karenssia.